ธ.ออมสิน ยะลา เชิญชวนประชาชนเร่งลงทะเบียนผู้มีรายได้น้อย เฟส 2
ธนาคารออมสิน ยะลา เชิญชวนประชาชนที่ถือบัตรสวัสดิการแห่งรัฐ เร่งลงทะเบียนผู้มีรายได้น้อย เฟส 2 หมดเขต 28 กุมภาพันธ์นี้
 
วันนี้ (9 ก.พ. 61) ประชาชนผู้มีรายได้น้อยที่ถือบัตรสวัสดิการแห่งรัฐ ยังคงทยอยเดินทางไปที่ธนาคารออมสิน สาขายะลา อำเภอเมือง จังหวัดยะลา เพื่อตรวจสอบสิทธิ์สมัครเข้าร่วมโครงการช่วยเหลือผู้มีรายได้น้อย เฟส 2 ในการการพัฒนาคุณภาพชีวิตและฝึกอาชีพ ซึ่งต่อยอดมาจากโครงการบัตรสวัสดิการแห่งรัฐ 2560 ในการช่วยเหลือเพิ่มเติมแก่ผู้ที่ถือบัตรคนจน โดยมีเป้าหมายให้ผู้มีรายได้น้อยได้พัฒนาตนเองให้พ้นจากความยากจนด้วยการมีงานทำ เข้าถึงแหล่งเงินทุนและสิ่งจำเป็นพื้นฐานต่างๆ จนสามารถพึ่งพาตนเองได้

ซึ่งทางธนาคารออมสิน สาขายะลา ได้จัดเจ้าหน้าที่ผู้ดูแล (AO) คอยอำนวยความสะดวกในการแจ้งความประสงค์ลงทะเบียนเข้าร่วมโครงการ โดยเฉพาะ เพื่อรองรับผู้มีรายได้น้อยที่ถือบัตรสวัสดิการแห่งรัฐ ซึ่งได้ลงทะเบียนไว้ในรอบที่แล้วของอำเภอเมืองยะลา ประมาณ 17,000 คน
 
นายศักทวี ทวีตา ผู้ช่วยผู้จัดการ ธนาคารออมสิน สาขายะลา กล่าวว่า ตั้งแต่วันที่ 1 กุมภาพันธ์ 2561 ซึ่งทางธนาคารเปิดรับลงทะเบียนประชาชน ผู้มีรายได้น้อยที่ถือบัตรสวัสดิการแห่งรัฐ เข้าร่วมโครงการฯ จนถึงขณะนี้ (8 ก.พ. 61) มีผู้มาลงทะเบียนแล้ว ประมาณ 1,000 คน เฉลี่ยวันละประมาณ 200 คน จากยอดผู้มีรายได้น้อยที่ถือบัตรสวัสดิการแห่งรัฐ ประมาณ 17,000 คน ซึ่งได้ลงทะเบียนไว้กับทางธนาคารฯ
 
ทั้งนี้ ก็ขอเชิญชวนให้ผู้มีรายได้น้อยที่มีบัตรสวัสดิการแห่งรัฐเร่งมาแจ้งความประสงค์ เพื่อเข้าร่วมโครงการพัฒนาคุณภาพชีวิตและฝึกอาชีพ แต่เนิ่นๆ โดยให้นำบัตรสวัสดิการแห่งรัฐและบัตรประชาชนมาด้วย โดยทางธนาคารจะเปิดรับลงทะเบียนจนถึงวันที่ 28 กุมภาพันธ์ นี้ ในวันและเวลาทำการ ตั้งแต่เวลา 08.30-15.00 น. ทั้งนี้ กรณีบุคคลผู้พิการ ผู้ป่วยติดเตียงที่ไม่สามารถมาที่ธนาคารได้ หลังจากวันที่ 28 กุมภาพันธ์ ทางธนาคารก็จะนำเจ้าหน้าที่ไปให้บริการรับลงทะเบียนแจ้งความประสงค์ เข้าร่วมโครงการฯ ต่อไป

ขณะที่ ในส่วนของธนาคารเพื่อการเกษตรและสหกรณ์การเกษตร (ธ.ก.ส.) สาขาอำเภอเมืองยะลา เจ้าหน้าที่ของทางธนาคารได้นำรายชื่อผู้มีรายได้น้อย ที่ถือบัตรสวัสดิการแห่งรัฐมาติดประกาศไว้ เพื่ออำนวยความสะดวกให้กับประชาชนที่จะมาตรวจสอบสิทธิ์ ช่วยเหลือผู้มีรายได้น้อย เฟส 2 ของทางรัฐบาล เพื่อเข้าร่วมโครงการพัฒนาคุณภาพชีวิตและฝึกอาชีพ โดยหลังตรวจสอบสิทธิ์และมีรายชื่อแล้ว ก็สามารถแจ้งให้บัณฑิตอาสาในแต่ละตำบลดำเนินการสมัครเข้าร่วมโครงการได้ทันที